Grundejerforeningen Flade Engvej Vest, Frederikshavn

# Ordinær generalforsamling den 21. marts 2023

# Beretning

Endnu et år er gået i vores store kvarter og jeg behøver denne gang kun koncentrere mig om beretning for det forløbende år. Det må jo så gøre det meget lettere at opsummere året, så vi kan komme videre til tal, spørgsmål, evt. forslag og valg. Stor velkomst til alle fremmødte, dejligt med opbakning.

Bestyrelsen har efterhånden en del år på bagen i at håndtere ”driften” af grundejerforeningen, ja Kristian har jo været med helt tilbage fra firserne. Jeg tør jo slet ikke tænke på, hvilken udvikling han har været igennem 😉 dog skal jeg så lige sige, at når jeg underskriver bilag/kassebog som formand, så ligner opstilling og papir faktisk noget fra firserne, så det virker endnu, ligesom Kristian 😊

Erfaringen gør, at jeg synes at jeg kan tillade mig at sige, at foreningen er veldreven. Vi betaler stadig samme bidrag, får de samme ydelser og har stadig en pæn buffer og dermed penge i banken. Det er dog ved at være en del år siden, at vi fik renoveret bedene med de flotte palisader, som jo kostede en anselig sum, der faktisk gjorde, at vi satte bidraget op med vel 100% i 3 år.

Nu lyder en stigning på 100% ret voldsom, men vi gik fra under én krone pr. dag pr. husstand til halvanden krone. Stigningen i procent blev faktisk diskuteret ret pænt i sin tid, indtil det med under en krone pr dag illustrerede, at de fleste ikke måtte gå fra hus og hjem for at betale bidraget.

Vi har forsøgt gennem alle år, at vedligeholde palisaderne grundigt med olie og farve, men vi kan se, at de første bede, begynder at trænge til en kærlig hånd. Det første bed vi fik lavet var på Damsgaardsvej tilbage i 2010 og det er ikke lavet af helt samme kvalitet træ som de efterfølgende. Det har haft den indvirkning, at der allerede er skiftet en anselig mængde palisader. Vi ser ind i at der løbende skal ske en større renovering/vedligehold af bedene. Vi håber at formuen rækker og at renoveringen kommer i tilpas tempi, så det ikke bliver nødvendigt at opkræve ekstra bidrag. Bedene kostede omkring 28-40.000 pr. stk. at få etableret for altså 10-13 år siden.

Vi har igennem flere år forsøgt, at afhjælpe udfordringen med hundelorte på stier og fortov. Ved opstilling af skraldespande samt stativer med hundeposer. 5 steder har vi mulighed for at komme af med hundens efterladenskaber. Det er en del år siden vi afskaffede poserne, da vi desværre så at udgiften løb mere end stærkt. Somme tider kunne der være sat 50 poser op og 20 min senere ingen tilbage.

Da besluttede vi, at fremover kunne der smides hundeposer i skraldespande, men poser måtte hundeejer selv medbringe. I 2022 var der behov for at få skiftet stativerne, til en lukket kasse af træ, det pynter og det er mere stabilt. Vores gartner stod for opgaven og der kom også en plan flise under. Det pynter og det ses ikke, hvis der skulle opstå et hul i en pose.

Vi står nu overfor en anden udfordring. Der har et par gange været fyldt alm dagrenovation i skraldespandene og endda så meget, at det flyder over det hele med eksempelvis en meget stor mængde brugte bleer.

Ikke nok med, at det er et voldsomt svineri, så tiltrækker det jo rotter og vores gode mand til vedligeholdelse af bede samt tømning af skraldespande, møder et ulækkert svineri. Det er simpelthen for dårligt og trods over 300 medlemmer af foreningens Facebook, så er det sket igen efter første advarsel. Det er konstateret, at de brugt poser er alm klare indendørs poser, så de kan ikke være transporteret alt for langt. Hvis ikke det stopper, så stopper vores gartner måske med at tømme til en meget favorabel pris og så stopper ordningen måske helt.

Vi har diskuteret i bestyrelsen, om denne service også skal lukkes. Vi finder dog, at det er en god service, både overfor hundeejere som ikke skal transportere, måske et kilo lort over lange afstande, men nok også sørger for mere ren sti og fortov i kvarteret. Servicen koster lidt, men helt ærligt det er ikke noget der belaster regnskab eller er den store gevinst for den enkelte husstand såfremt afskaffet.

Pludselig en morgen fik bestyrelsen kaffen galt i halsen, da vi erfarede, at der nu igen var skarp generende belysning fra FFI-baner. Skulle vi nu starte forfra i kampen - heldigvis ikke, for at gøre en lang historie kort, så var der kommet nye master op på østside af kunstgræsbane, de skulle lige justeres til. Nu er der ro på igen.

Vores kære gartner har fået lidt frie tøjler til at tæmme og forskønne bedene bl.a. med frugttræer. Vi vil fortætte med at holde bedene pæne og ajour med ny bark og beplantning. Når der er frugt, så spis endelig 😊 og kom gerne med gode ideer til forskønnelse.

Egekrattet mod Flade Engvej er nu sat i system til klipning forår og efterår, til en synes bestyrelsen god og rimelig pris, det er 800 meter som kræver en stor maskine og én to mand, men tallet kommer Kristian ind på. Vi synes det ser pænt ud at der er klippet og det gør også krattet tæt.

Onsdag den 9. februar inviterede Frederikshavn Kommune til dialogmøde omkring Recycling City, et ca. 1000 hektar område mellem Knivholt vej og Ravnshøj. Vi var 3 fra bestyrelsen der deltog. Projektet er i opstartsfase og det er meningen med tiden, at området skal rumme en bred vifte af grønne virksomheder. Projektet er ikke langt, så ikke engang vejføring eller infrastruktur er på plads. Bestyrelsens umiddelbare holdning er, at det ikke kommer til at genere vores kvarter. Der er heller ikke lagt op til 300 meter høje møller eller andet til chikane i nær tilknytning til byen eller kvarterer. Der er lavet hjemmeside for området samt mulighed for kommentarer eller bidrage med positive som negative tilkendegivelser på ”sammenom.frederikshavn.dk”

Trods skepsis for år tilbage, omkring oprettelse af foreningens Facebook side, så må vi sige, at med mere end 300 medlemmer er det en god kommunikationskanal og en hurtig én af slagsen. Dejligt til info mellem grundejere og ligeledes info fra bestyrelsen. Men som set før i andre sammenhænge, så er sagsbehandling og håndtering af udfordringer ikke muligt der på. Alt for megen mudrede synspunkter, som ikke er til at håndtere 😊 så i er altid velkommen til at ringe eller skrive en mail til bestyrelsen. Husk dog - vi arbejder frivilligt i den gode sags tjeneste og har et arbejde og fritid at passe 😊

Det var ordene for det forløbende år - dog kommer her lige et lille tilbageblik fra punkter på dagsorden for 22 år siden.

April 2001, Etablering af hjemmeside?

Kabel TV

Søren er ny mand i bestyrelsen

2. juni 2001 placering af hundetoiletter, de står her endnu.

30. januar 2002 Kristian har ben i skinne…det der med sport 😉her skal jeg måske lige tilføje, at det ikke er skinne der er behov for i 2022, men hukommelse, deraf nul aftale omkring snerydning. BUM BUM men snak om stop af sne aftale dur da heller ikke om sommeren, hvem husker det, når sneen falder…

Måske det med tilbageblik er kommet for at blive.